Diari Oficial de la Generalitat Valenciana


Sumari del DOGV 3437, del 18-02-1999 (1999/1331)

ORDRE de 15 de febrer de 1999, de la Conselleria d’Economia, Hisenda i Administració Pública, per la qual es regula el procediment de gestió i modificacions del pressupost de despeses de la Generalitat Valenciana per a 1999.
--------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/02/15/(1)/dof/vci/html**

### Dades del document

Número de DOGV
:   3437

Data del DOGV
:   18-02-1999

Secció del DOGV
:   I. DISPOSICIONS GENERALS

Número del document
:   1999/1331


Data del document
:   15-02-1999

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

 Descriptors 

:   * execució del pressupost
    * legislació
    * pressupost
    * control pressupostari
    * procediment pressupostari

ORDRE de 15 de febrer de 1999, de la Conselleria d'Economia, Hisenda i Administració Pública, per la qual es regula el procediment de gestió i modificacions del pressupost de despeses de la Generalitat Valenciana per a 1999. [1999/X1331]
  
1. De l'àmbit d'aplicació
  
Les normes d'aquesta ordre, en els termes que en cada cas s'establisquen, són d'aplicació a la gestió i modificació del pressupost de despeses de la Presidència de la Generalitat Valenciana i de les distintes conselleries.
  
2. De la gestió dels distints capítols de despeses
  
2.1 De la contracció de les estimacions anuals
  
2.1.1 Amb caràcter previ a l'inici de nous expedients per a l'execució de les despeses previstes en el pressupost per a 1999, els òrgans gestors de cada programa pressupostari hauran de tramitar necessàriament la contracció en fase comptable de «Disposat» de:
  
a) L'anualitat 1999 de les despeses d'abast plurianual derivades de la gestió d'exercicis anteriors.
  
b) Les obligacions adquirides com cal en virtut de l'article 1r del Decret 29/1991.
  
c) Els imports anuals de les subvencions nominatives.
  
d) Els concerts sanitaris que reunisquen els requisits de quantia certa determinada per a l'exercici vigent.
  
2.1.2. Igualment, amb caràcter previ a l'inici de l'execució de les despeses previstes en el pressupost per a 1999, els òrgans gestors hauran necessàriament de contraure en fase de «RC», «RA» o «A» segons els casos:
  
a) L'anualitat 1999 de les despeses amb tramitació anticipada derivades dels expedients iniciats en l'exercici anterior sempre que no puga contraure's en fase de «Disposat».
  
b) La projecció fins a final de l'exercici de totes aquelles despeses que, no trobant-se compromeses, siguen de caràcter periòdic en el venciment i fixes en la quantia. S'adoptarà com a criteri general de contracció de la despesa el de l'import obligat en l'exercici 1998, i afectarà, almenys, les despeses següents:
  
221.20 Arrendament d'edificis
  
223.40 Subministrament de combustibles
  
225.10 Neteja
  
225.20 Seguretat
  
25 Concerts sanitaris (els de quantia no determinada).
  
c) La previsió anual de totes aquelles despeses inherents al desenvolupament de cada programa, que siguen susceptibles d'estimació anual i, almenys, de les que a continuació s'assenyalen. S'adoptarà com a criteri de contracció d'aquestes despeses el de l'import compromés durant l'exercici 1998:
  
c.1) Capítol II:
  
223.10 Subministrament d'energia elèctrica
  
223.20 Subministrament d'aigua
  
223.30 Subministrament de gas
  
224.30 Telèfon
  
c.2) Capítols II i VI:
  
La contracció dels crèdits previsibles per a les modificacions i pròrrogues de contractes l'efectivitat dels quals s'haja de produir a l'inici de l'exercici econòmic.
  
c.3) Capítols IV i VII:
  
Pel que fa a subvencions genèriques o no nominatives, es contrauran, prèviament a la convocatòria d'aquestes, els documents comptables en fase «RA» necessaris, per l'import màxim de les subvencions que s'han de concedir durant l'exercici. Aquestes quanties hauran de coincidir amb els imports que consten en les convocatòries esmentades.
  
No es podran contraure despeses en fase «AD» o «ADOK» relatives a les estimacions en fase «RA», sinó és mitjançant el document comptable mixt, recollit en la regla 32 de l'Ordre de 12 de desembre de 1994, de la Conselleria d'Economia i Hisenda, sobre gestió i registre comptable de les operacions d'administració i execució del pressupost de la Generalitat Valenciana tal com s'hi indica per als documents «RA/».
  
2.2 Despeses de personal
  
2.2.a) De la tramesa d'informació per al pagament de les nòmines.
  
A l'efecte del seguiment de les plantilles i de l'evolució dels costos de personal, els òrgans responsables d'elaboració de les nòmines trametran mensualment a la Direcció General de Pressupostos, simultàniament amb els suports informàtics per al seu pagament, la informació que es recull en l'annex I. La tramesa d'aquesta informació es farà en suport informàtic i serà requisit inexcusable per a procedir a l'ordre de pagament de les nòmines.
  
2.2.b) De la Borsa Financera.
  
El crèdit disponible en cada programa pressupostari, resultant de la comptabilització de la projecció de la nòmina de gener, romandrà en l'article 10, i finançarà la dotació econòmica per a la cobertura anual de vacants en la relació de llocs de treball, les previsions sobre perfeccionament de triennis del personal afecte al programa pressupostari i la resta de despeses de personal que així pertoque, d'acord amb el contingut d'aquesta ordre, així com la consignació inicial dels articles 15 i 16 i, en el cas del personal docent, la dotació inicial de l'article 17.
  
2.2.c) De la gestió dels articles del capítol I.
  
2.2.c.1 Article 10. Dotació financera
  
A càrrec de la dotació financera de l'article 10 s'efectuaran els documents «MC» necessaris per a atendre les modificacions retributives del personal, així com les substitucions (excepte les imputades a l'article 17, que es generen per IT) i la cobertura de vacants pressupostades. L'estimació econòmica dels documents esmentats inclourà el cost social corresponent i la seua projecció des del naixement de l'obligació fins al 31 de desembre de 1999. Aquesta dotació financera tindrà com a destinació als articles operatius del mateix programa pressupostari.
  
Així mateix, la dotació financera servirà per a atendre els triennis del personal que es meriten durant l'exercici, així com les reclassificacions de llocs de treball ocupats, des de la data d'efecte fins al final de l'exercici. El «MC» inclourà la quota d'empresa de la seguretat social i tindrà com a destinació els articles 11 i 12 del mateix programa pressupostari.
  
D'igual forma, a càrrec de la dotació financera de l'article 10 s'atendrà el pagament de sentències judicials, sempre que la disponibilitat d'aquest ho permeta.
  
Els ajustaments que es puguen produir en els imports consignats inicialment en els articles 15, 16 i 17 citats en el punt 2.2.b), requeriran informe favorable de la Direcció General de Pressupostos prèvia sol·licitud de l'òrgan gestor corresponent en el qual se'n justifique la necessitats, així com memòria de les economies vacants que pogueren finançar-los.
  
2.2.c.2) Article 15. Altres despeses de personal
  
1) Personal adscrit a programes assistencials de la Conselleria de Sanitat.
  
A càrrec del crèdit consignat en aquest article, s'atendran els pagaments pels conceptes de guàrdies, incentius variables, programes especials i plus de festivitat i nocturnitat i torns.
  
Aquests pagaments es realitzaran, independentment del grup de personal a què afecten, amb imputació comptable als subconceptes econòmics següents:
  
Guàrdies 159.70
  
Incentius variables i PE 159.80
  
Plus festivitat-nocturnitat-torns 159.90
  
La introducció en nòmina dels imports corresponents a aquests conceptes requerirà, a l'inici de l'exercici, la projecció anual de la previsió a què aquestes despeses ascendisca, mitjançant la contracció comptable en document «RA», per la quantia, documentada com cal, que s'estime per a aquestes despeses per a l'exercici 1999.
  
2) Personal de l'administració de Justícia
  
A càrrec del crèdit consignat en aquest article s'atendran els pagaments en concepte de guàrdies, amb imputació comptable al subconcepte econòmic 159.70.
  
3) Personal de l'administració de la Generalitat Valenciana
  
A càrrec del crèdit d'aquest article s'atendran els pagaments pels conceptes de festivitat, nocturnitat i torns. La imputació comptable d'aquests pagaments es realitzarà al subconcepte econòmic 159.90 «Plus festivitat-nocturnitat-torns».
  
2.2.c.3) Article 16. Contractacions i nomenaments per substitució
  
La consignació de l'article 16 tindrà com a objecte, únicament i exclusivament, atendre les retribucions i el cost de la quota d'empresa de la seguretat social del personal objecte de contractació temporal o nomenaments interins per a substituir l'alliberament sindical, les vacances i els permisos amb dret a retribució del personal que ocupe llocs d'atenció directa en aquells casos en què siga necessari per al manteniment dels serveis, les acumulacions de tasques i el Pla de Reforços en òrgans judicials.
  
Els òrgans gestors que així ho requerisquen trametran a la Direcció General de Pressupostos el pla de vacances del personal objecte de substitució a l'efecte de dotació dels crèdits i de seguiment de la despesa.
  
El cost del pla de vacances esmentat haurà de ser finançable per les disponibilitats pressupostàries del capítol I i la seua dotació serà limitadora a tots els efectes.
  
Els conceptes i subconceptes pressupostaris operatius als quals s'imputaran els costos d'aquestes substitucions seran els següents: 161.10 per a retribucions bàsiques, 161.80 per a retribucions complementàries i 162.10 per al cost de la quota d'empresa de la seguretat social.
  
2.2.c.4) Article 17.1. Contractacions i substitucions del personal en situació d'incapacitat laboral transitòria i llicència per maternitat
  
1) Sols podran autoritzar-se substitucions de personal derivades d'incapacitat temporal (IT) i de llicències per maternitat, en aquells casos en què siga estrictament necessari per a la prestació del servei, fins a la quantia consignada en el crèdit corresponent, en els llocs d'atenció directa següents:
  
- Personal sanitari i no sanitari amb funcions d'atenció directa al públic i a malalts tant en centres d'atenció primària com especialitzada o en centres hospitalaris, tots ells dependents de la Conselleria de Sanitat.
  
- Personal dels centres de formació professional ocupacional dependents de la Conselleria d'Ocupació, Indústria i Comerç.
  
- Personal dels centres dependents de la Direcció General de Serveis Socials, sanitari i no sanitari amb funcions d'atenció al públic.
  
- Personal docent dels centres d'ensenyament dependents de la Conselleria de Cultura, Educació i Ciència. Per al personal pertanyent al catàleg de llocs amb destinació en aquests centres docents, en aquells casos en què siga necessari per a la prestació del servei.
  
- Personal de la Conselleria d'Agricultura, Pesca i Alimentació en llocs de treball d'inspecció pecuària.
  
- Personal docent de l'Institut Politècnic Marítim Pesquer del Mediterrani.
  
- Personal en llocs amb funcions de vigilància forestal i de parcs naturals.
  
- Personal de l'administració de Justícia.
  
2) La inclusió d'aquest personal en nòmina s'efectuarà sempre atenent les regles següents:
  
- Les retribucions d'aquest personal es faran efectives per mesos vençuts. Per a això, s'inclouran en la nòmina les substitucions realitzades en el mes anterior, mitjançant el comunicat d'alta i baixa pels dies d'aquest mes en què realitzà la substitució.
  
- Les retribucions corresponents a les parts proporcionals de les pagues extres i dies de vacances que no s'hagueren gaudit, es faran efectives en finalitzar la substitució per a la qual foren contractats o nomenats.
  
- En els casos que el període de substitució no coincidisca amb cap mes de liquidació de paga extra (juny i desembre) les retribucions corresponents a la part proporcional d'aquesta es faran efectives en finalitzar la substitució.
  
3) Els conceptes i subconceptes pressupostaris operatius als quals s'imputaran els costos d'aquestes substitucions seran els següents: 171.10 per a retribucions bàsiques, 171.80 per a retribucions complementàries i 172.10 per a la quota d'empresa de la seguretat social.
  
4) En aquells casos en què no hi haja dotació inicial de l'article 17, s'efectuaran els «MC+» necessaris a càrrec dels ingressos produïts com a conseqüència de prestacions delegades de la Seguretat Social. A aquest efecte, la Intervenció General formalitzarà una ordre d'ingrés en el concepte «Reintegraments IT» a càrrec de la rúbrica corresponent de fons extrapressupostaris.
  
5) No obstant això, en el cas de substitucions de personal en llicència per maternitat, la dotació de l'article 17 que possibilite aquestes s'efectuarà a càrrec de les disponibilitats produïdes en l'article 11 per la baixa en nòmina del titular, a proposta de l'òrgan competent.
  
2.2.d) La dotació dels distints articles del capítol I per a la cobertura pressupostària d'altres despeses de personal de naturalesa diferent a les recollides en els apartats anteriors, així com les que es detallen en el punt 2.2.c.1) que no puguen finançar-se a càrrec del capítol I, sempre que no tinguen el caràcter de despesa de personal consolidable per a exercicis futurs, requerirà la prèvia modificació pressupostària a càrrec del capítol II.
  
2.2.e) La dotació per a despeses de formació per al personal de la Generalitat Valenciana requerirà la prèvia transferència de crèdit del capítol II a l'article 13, llevat de les recollides en els Plans de Formació de la Generalitat Valenciana, amb competència en la matèria, la cobertura de les quals està ja prevista en els seus propis pressupostos.
  
2.3 Interessos de demora
  
El pagament d'interessos de demora s'atendrà i tramitarà per les conselleries afectades a càrrec del crèdit que figure a aquest efecte en el programa de serveis generals de cada conselleria.
  
2.4 Transferències corrents i de capital
  
2.4.1 El crèdit dels capítols quart i seté de cada programa es gestionarà per mitjà de les línies de subvenció incloses en l'annex de transferències corrents i de capital. S'entendrà per línia de subvenció, tant en el capítol quart com en el seté, l'actuació o el conjunt d'actuacions que a través d'ajudes a tercers i independentment de la seua naturalesa, tenen per objecte la consecució d'un objectiu concret en cada programa pressupostari.
  
En aquest sentit, pel que fa als beneficiaris en les línies genèriques, aquests s'han d'entendre com una relació no exhaustiva d'aquests i seran les normes específiques les que, en compliment dels principis de publicitat, concurrència i objectivitat, regulen, determinen i concreten els seus possibles beneficiaris.
  
La comptabilització de les distintes fases d'execució de cadascuna de les línies de subvenció comportarà l'obertura prèvia de sublínies que contindran necessàriament una descripció diferenciada de la que ja figura en la línia de subvenció corresponent, i en el cas de les transferències de capital ajustada a criteris de territorialització.
  
2.4.2 Sense perjudici del règim de competències en matèria de modificacions de crèdit de les entitats autònomes i empreses públiques, aquestes hauran d'instar, amb caràcter previ, el corresponent expedient de modificació de crèdit de la conselleria matriu de la qual depenguen, quan com a conseqüència de reajustaments en l'aplicació del finançament rebut, s'altere l'origen que motivà la subvenció.
  
2.4.3 El règim de gestió de les línies de subvenció atendrà els criteris següents:
  
- Les subvencions de caràcter genèric s'hauran de sotmetre als criteris de publicitat, concurrència i objectivitat, sense que es puga diferenciar a càrrec de les línies que les articulen, cap sublínia que no s'haja sotmés a aquests criteris.
  
- Les convocatòries corresponents a subvencions incloses en el pressupost inicial hauran de ser publicades en el DOGV durant el primer trimestre de l'exercici. Se n'exceptuen aquelles subvencions genèriques que pel seu caràcter estrictament estacional no puguen ser objecte de convocatòria durant aquest període.
  
- Per a aquelles línies de subvenció que tingueren com a normativa reguladora diverses convocatòries, en una mateixa línia de subvenció no podran incloure's convocatòries de subvencions diferents, i haurà d'haver tantes sublínies com normatives específiques distintes, tant en els casos en què aquest finançament siga propi com alié, de forma parcial o total. Per això, en aquests casos, la convocatòria de subvencions regulada per normativa específica, haurà de ser tractada, a efectes pressupostaris i comptables, amb sublínies pròpies que permeten determinar per separat, el crèdit global autoritzat en les ordres de convocatòria i els crèdits disponibles i autoritzats, durant la gestió, i en conseqüència, es poden exceptuar aquestes línies dels criteris de territorialització que assenyala aquesta ordre.
  
- Les subvencions a què fa referència l'article 45, c) del text refós de la Llei d'Hisenda Pública constituiran una línia independent en el programa pressupostari corresponent, en les quals s'hauran de diferenciar sublínies específiques per beneficiari.
  
- Les ajudes regulades en l'article 45, d), del text refós esmentat, s'hauran de tramitar a través del corresponent expedient de modificació pressupostària que implicarà necessàriament la inclusió, en l'annex de transferències corrents corresponent, de tantes línies de subvenció com ajudes es concedisquen.
  
- Les transferències corrents o de capital que s'instrumenten per mitjà de convenis constituiran, amb caràcter general, una línia independent. No obstant això, es podran donar les excepcions següents:
  
a) Supòsits en què prèviament hi haguera una actuació administrativa subjecta a publicitat, concurrència o objectivitat, en què es podran constituir sublínies independents.
  
b) Supòsits en què hi haja conveni marc o que l'homogeneïtat en la naturalesa, l'objecte o els fins dels convenis aconselle l'existència d'una única línia en la qual es diferencien sublínies específiques per a cada beneficiari.
  
2.4.4 Sense perjudici d'això, per a aquelles subvencions a tercers concedides per òrgans de la Generalitat Valenciana i susceptibles de ser cofinançades pel Fons Europeu de Desenvolupament Regional, s'obriran tantes sublínies com subvencions individuals es concedisquen. Aquestes sublínies hauran de contenir una descripció diferenciada i es definiran sempre que així pertoque com íntegrament elegibles, és a dir, cofinançables segons els criteris establerts per les autoritats comunitàries.
  
2.5 Inversions reals
  
El crèdit del capítol VI de cada programa es gestionarà per mitjà dels projectes inclosos en l'annex d'inversions reals ajustats a la tipologia que figura com annex a la Llei 11/1998.
  
A aquest efecte, els documents «RA» «Reserva de crèdit per a autorització de despeses», que tindran com a funció possibilitar la iniciació dels tràmits administratius necessaris fins arribar a la fase d'execució de la despesa, es realitzaran en cadascun dels projectes que s'han de seleccionar de l'annex d'inversions.
  
La comptabilització de les fases següents d'execució de cadascun dels projectes seleccionats comportarà l'obertura prèvia de subprojectes identificats territorialment, tant en la seua denominació com en el codi territori corresponent, tot això d'acord amb el que disposa la Circular de 27 de febrer de 1992 de la Direcció General d'Economia.
  
Sense perjudici d'això, i a fi de facilitar una adequada gestió dels Fons Estructurals Comunitaris, així com dels Fons de Cohesió, en el cas de subprojectes cofinançats pels fons esmentats, aquests s'hauran de diferenciar com a subprojectes independents de forma que siguen íntegrament elegibles, és a dir, cofinançables segons criteris establerts per les autoritats comunitàries. A aquest efecte, els òrgans gestors podran dirigir les seues consultes al departament responsable de la coordinació i control del fons comunitari que corresponga.
  
3. Del seguiment dels crèdits
  
3.1 Del seguiment de l'execució de l'estat de despeses
  
Seran objecte de revisió i seguiment singular, per la Direcció General de Pressupostos, els crèdits de l'estat de despeses següents:
  
a) Les subvencions genèriques les convocatòries de les quals no hagen estat publicades en el DOGV durant el primer trimestre de l'exercici.
  
b) Les subvencions nominatives que no es troben en fase d'execució durant el primer semestre de l'exercici.
  
c) Els projectes d'inversió no adjudicats durant el primer semestre de l'exercici.
  
3.2 Del seguiment de l'execució de l'estat d'ingressos afectes
  
En relació amb l'estat d'ingressos les conselleries hauran de trametre a la Direcció General de Pressupostos, a l'efecte de la posterior revisió, la documentació següent:
  
a) Aquelles que gestionen programes finançats totalment o parcialment per ingressos dels capítols III, V i VI, en acabar cada trimestre i per a complir el que disposa l'article 42 de la Llei 11/1998 de Pressupostos de la Generalitat Valenciana per a 1999, una memòria que justifique l'estat d'execució d'aquests ingressos.
  
b) Les que gestionen subvencions finalistes, durant el mes d'abril, la relació d'assignacions que resulten de la distribució territorial prevista en l'article 153 del text refós de la Llei General Pressupostària, així com els fons que com a resultat de la seua execució en l'exercici anterior, tindran la consideració de tresoreria en origen.
  
3.3 De les mesures d'ajustament
  
Com a conseqüència de la revisió efectuada, el conseller d'Economia, Hisenda i Administració Pública podrà, d'acord amb el que disposa l'article 6, apartat d), de la Llei 11/1998, adoptar les mesures d'ajustament de crèdits que estime necessàries i acordar la redistribució, per mitjà del programa Despeses Diverses, d'aquells crèdits que derivats de l'anàlisi del seguiment considere oportuns.
  
3.4 De les despeses plurianuals
  
Les propostes de modificació d'anualitats i percentatges que necessiten aprovació del Consell o del conseller d'Economia, Hisenda i Administració Pública, es trametran per a la tramitació a la Direcció General de Pressupostos i hauran d'incloure informes tant de l'oficina pressupostària corresponent com de la Intervenció Delegada.
  
4. Dels crèdits afectes a fons condicionats
  
4.1 La Conselleria d'Economia, Hisenda i Administració Pública podrà, d'ofici, determinar la no disponibilitat dels crèdits afectes a fons condicionats, a fi de controlar-ne la gestió.
  
L'import retingut podrà ser inferior a la totalitat dels fons condicionats subjectes a control, amb la finalitat que part d'aquests fons es troben a disposició dels òrgans gestors perquè aquests puguen iniciar l'execució de les despeses corresponents, sense haver de complir més tràmits que els aplicables a les altres despeses de la mateixa naturalesa.
  
Així mateix, amb caràcter previ i independent a la tramitació de les sol·licituds d'anul·lació de la retenció, l'execució de les despeses corresponents a fons condicionats podrà realitzar-se a càrrec dels crèdits disponibles.
  
L'anul·lació, total o parcial, de la retenció serà sol·licitada pels serveis econòmics de cada conselleria a la Direcció General de Pressupostos, mitjançant la tramesa de la documentació que garantisca l'executabilitat de les partides esmentades d'acord amb els condicionaments que li siguen aplicables.
  
4.2 Els departaments responsables de la coordinació i gestió dels Fons Estructurals i del Fons de Cohesió podran requerir dels organismes gestors d'actuacions cofinançades amb el fons comunitari que corresponga, tota la informació necessària que possibilite el compliment dels requisits exigits per la Unió Europea. Així mateix, aquests departaments podran impartir als gestors esmentats les instruccions que estimen necessàries per al desenvolupament del Subsistema de Gestió de Fons Finalistes.
  
En el cas d'actuacions cofinançades pels fons estructurals de la Unió Europea, el departament responsable de la coordinació i seguiment de cada Fons Estructural podrà requerir a les entitats autònomes i empreses públiques de la Generalitat Valenciana que retinguen els fons afectes a actuacions cofinançades pel Fons Estructural respectiu. La utilització dels fons retinguts s'efectuarà previ informe favorable del departament responsable del Fons Estructural respectiu, en el qual es valorarà si les actuacions proposades compleixen els requisits exigits.
  
5. De les modificacions pressupostàries
  
5.1 De les modificacions en els crèdits inclosos en l'agrupació de romanents
  
La Conselleria d'Economia, Hisenda i Administració Pública analitzarà l'execució dels crèdits comptabilitzats en l'agrupació de romanents i, en aquells supòsits en què es done per extingit o ajornat el compromís del qual es deriven, procedirà a l'anul·lació dels saldos corresponents.
  
5.2 De les modificacions per generació i/o anul·lació de crèdits
  
Complementàriament al que disposa amb caràcter general aquesta ordre, les propostes de generació de crèdits incorporaran, per mitjà de les intervencions delegades o, si escau, de la Intervenció General, el document comptable «DD», «DR» o «DRK», segons corresponga, i les d'anul·lació, si escau, els documents negatius que així mateix corresponga, en l'estat d'ingressos del pressupost.
  
A més, les propostes de generació i/o anul·lació de crèdits que es recullen a continuació, inclouran la documentació següent:
  
a) Per transferències de caràcter finalista.
  
- Documentació justificativa de l'existència del dret a l'ingrés i el seu origen. S'haurà de documentar si en relació amb aquests ingressos hi ha fons sense justificar resultants d'exercicis anteriors, considerats com a situació de tresoreria en l'origen per a la concessió de noves subvencions.
  
- Justificació en l'informe de l'oficina pressupostària que els crèdits de despesa la generació dels quals es proposa garanteixen la consecució dels fins objecte de l'ingrés, o bé justificació que les despeses per a aquesta actuació s'han realitzat prèviament amb fons propis.
  
- Quan l'assignació definitiva per fons finalistes diferisca de l'import pressupostat, les conselleries responsables de la gestió hauran de proposar els corresponents ajustaments en l'estat de despeses.
  
b) Les propostes de generació i anul·lació de crèdits derivades de majors o menors ingressos sobre les previsions inicials de fons finalistes procedents de la UE contindran, sense perjudici de les seues particularitats, documentació assimilable a l'establida amb caràcter general en aquest punt, tot això a tenor del que disposa la redacció que de l'article 37 de la Llei d'Hisenda Pública de la Generalitat Valenciana fa la Llei 14/97, de Mesures de Gestió Administrativa i Financera i d'Organització de la Generalitat.
  
c) Per taxes i altres ingressos
  
Les propostes de generació i/o anul·lació de crèdits derivades dels estats de recaptació hauran d'incloure la memòria actualitzada a què fa referència aquesta ordre.
  
5.3 De les modificacions que afecten despeses finançades amb fons finalistes
  
5.3.1 En aquelles propostes de modificació pressupostària que afecten despeses finançades amb fons finalistes, generacions, anul·lacions així com transferències de crèdit, addicionalment a la documentació de caràcter general disposada en aquesta ordre, serà preceptiu un informe de l'òrgan responsable de la coordinació de cadascun dels fons, emés abans del dictamen preceptiu de l'interventor delegat corresponent.
  
5.3.2 Amb la finalitat d'obtenir una informació més precisa d'aquelles modificacions pressupostàries que afecten despeses finançades, en tot o en part, amb fons finalistes, en la corresponent proposta de modificació de crèdits s'especificarà la repercussió d'aquesta en les dotacions dels distints tipus de fons que intervenen, així com la dotació final de l'aportació condicionada de fons propis per part de la Generalitat Valenciana.
  
5.4 De les modificacions tècniques
  
El conseller d'Economia, Hisenda i Administració Pública podrà, d'ofici o a instància de la conselleria interessada, segons el que disposa l'article 19 de la Llei 11/1998, de Pressupostos de la Generalitat Valenciana, acordar les modificacions tècniques en l'estructura, el contingut i la distribució dels crèdits del pressupost, sempre que no afecten la quantia global de les dotacions autoritzades i que es deriven de les reorganitzacions administratives o competencials acordades pels òrgans competents i aquelles que resulten necessàries per a obtenir una adequada imputació comptable.
  
5.5 De les modificacions derivades d'obligacions d'exercicis tancats
  
Les propostes de modificació pressupostària que tinguen per objecte donar cobertura a obligacions derivades de compromisos de despeses d'exercicis anteriors sols podran tramitar-se en el supòsit d'obligacions qualificades com adquirides com cal, o bé, una vegada autoritzat el corresponent expedient d'esmena o de procedència del rescabalament, aspectes aquests que hauran de constatar-se expressament en els informes emesos tant per l'oficina pressupostària com per la Intervenció Delegada.
  
5.6 De les modificacions en els objectius dels programes pressupostaris
  
Tota alteració en la relació d'objectius previstos per a cada programa pressupostari requerirà l'autorització del Consell, llevat d'aquelles que siguen originades per generacions o anul·lacions de crèdits o es deriven de les modificacions tècniques previstes en el punt anterior, cas en el qual serà competent per a l'autorització la Conselleria d'Economia, Hisenda i Administració Pública.
  
Les modificacions esmentades podran proposar-se:
  
a) compreses en la documentació de les propostes de modificació de crèdits; o,
  
b) com a propostes específiques, davant la Conselleria d'Economia, Hisenda i Administració Pública sota l'epígraf «Modificació dels objectius del programa....»
  
5.7 De les modificacions en els annexos de línies de subvenció i projectes d'inversió
  
5.7.1 En els annexos de línies de subvenció
  
a) La creació o supressió en la relació de línies de subvenció de cada programa requerirà, a proposta de la Conselleria d'Economia, Hisenda i Administració Pública, l'autorització del Consell.
  
Com a excepció d'això, la Conselleria d'Economia, Hisenda i Administració Pública podrà autoritzar:
  
- Les derivades d'actuacions finançades amb fons condicionats, com a conseqüència de generacions o anul·lacions de caràcter finalista.
  
- Les recollides en plans o programes sectorials prèviament aprovats pel Consell.
  
- Les corresponents a la gestió prevista en l'article 45 c) del text refós de la Llei d'Hisenda Pública Valenciana.
  
- Aquelles que, en virtut del que disposen els articles 45 b), 46.1 del text refós de la Llei d'Hisenda Pública Valenciana i l'article 19 de la Llei de Pressupostos per a 1999 tinguen per objecte la subscripció de convenis. A aquest efecte, la proposta de creació de la línia corresponent haurà d'incloure necessàriament el projecte de conveni que s'ha de subscriure i tots aquells informes de caràcter preceptiu que haja de dur adjunts el projecte esmentat.
  
- Les que tinguen per finalitat l'agregació i/o la desagregació de línies ja existents, atenent la seua naturalesa i el seu objecte.
  
- Les derivades de modificacions tècniques i la variació de les dades descriptives de les línies de subvenció.
  
b) Correspondrà a les conselleries interessades autoritzar les variacions en la consignació prevista per a les línies de subvenció que, no tenint caràcter nominatiu, figuren en els annexos corresponents, i les modificacions derivades d'obligacions d'exercicis anteriors, d'acord amb el que determina el punt 2 d'aquesta ordre, amb els límits fixats en la Llei de Pressupostos per a 1999.
  
5.7.2 De la inclusió de projectes addicionals en els annexos d'inversions
  
a) Les propostes, previ ajustament a la tipologia d'inversions previstes en l'annex corresponent, es trametran a la Direcció General de Pressupostos conjuntament o separadament de les propostes de modificació de crèdits que, si escau, porten aparellades. Serà suficient la resolució favorable de la Conselleria d'Economia, Hisenda i Administració Pública per a la incorporació a l'annex corresponent dels nous projectes proposats quan es deriven de:
  
- Actuacions finançades amb fons finalistes.
  
- Plans o programes sectorials prèviament aprovats pel Consell.
  
- Obres de reparacions menors.
  
- Dotació de mitjans materials per al manteniment del nivell de prestació de serveis administratius.
  
b) Serà suficient la tramesa de la resolució de la conselleria interessada autoritzant la reobertura de projectes d'inversió, previ ajustament amb la tipologia, existents en exercicis anteriors derivada de compromisos pendents.
  
5.7.3 De les actualitzacions de les dades estimatives dels annexos d'inversions reals i operacions financeres d'inversió
  
Les dades relatives al cost total estimat per projecte i la seua distribució en anualitats podran ser actualitzades per cada conselleria, mantenint-se, en tot cas, l'equilibri entre la dotació del capítol VI i el sumatori de les estimacions de l'anualitat 1999, mitjançant les compensacions necessàries.
  
5.8 De les modificacions en la destinació expressa dels crèdits per a transferències
  
5.8.1 A l'efecte del que disposa l'article 18 d) de la Llei 11/1998, quan el Consell autoritze modificacions per la creació, supressió i/o variació dels imports de línies de subvenció nominatives, s'entendrà que duen implícita l'afectació i/o la desafectació al beneficiari que figure en les línies objecte de modificació.
  
5.8.2 Tota proposta de desafectació de subvencions haurà d'incloure la documentació que justifique que no existeix el dret a la percepció.
  
5.8.3 La instrumentació de les modificacions esmentades correspondrà en tot cas a la Conselleria d'Economia, Hisenda i Administració Pública.
  
5.9. En tota proposta de modificació de crèdit que supose una minoració de crèdits qualificats com de reconeixement preceptiu així com els derivades d'esmenes aprovades per les Corts Valencianes, s'haurà d'adjuntar informe específic del secretari general que la justifique, complementàriament a la documentació de caràcter general.
  
5.10 De la tramitació de les propostes de modificacions de crèdit davant la Conselleria d'Economia, Hisenda i Administració Pública.
  
5.10.1 De la iniciació i la tramesa
  
a) Les propostes de modificació de crèdits seran iniciades pels òrgans responsables de la gestió i execució dels programes pressupostaris corresponents, i trameses a la Direcció General de Pressupostos per les secretaries generals mitjançant documentació original.
  
Per tal de garantir la disponibilitat dels crèdits que s'han de minorar durant la tramitació de les propostes, aquestes inclouran les propostes de «MC(-)». En aquells capítols en què no siga possible realitzar aquestes propostes, se substituiran per «RC» en fase de proposta.
  
b) En tot cas, la Conselleria d'Economia, Hisenda i Administració Pública podrà, fent ús de les seues atribucions, iniciar les modificacions de crèdit que considere necessàries.
  
5.10.2 De la documentació i contingut de caràcter general.
  
Els expedients de modificació de crèdits, sense perjudici de la documentació que es considere oportuna, hauran de contenir necessàriament:
  
a) Proposta del conseller o autoritat en qui haguera delegat reglamentàriament, on hauran de quedar almenys identificats el tipus de modificació i els imports globals per programes afectats.
  
b) Informe de l'oficina pressupostària, necessàriament subscrit pel seu responsable, i que haurà de contenir els punts següents:
  
- Origen i necessitat de la modificació.
  
- Justificació d'aquesta respecte a modificacions pressupostàries ja tramitades, que hagueren afectat els mateixos crèdits que es proposa modificar.
  
- Incidència en els objectius del programa.
  
Es raonarà en aquest punt la incidència de la modificació en el compliment dels objectius.
  
- Estudi i proposta de finançament.
  
Quan es tracte de propostes de generació o anul·lació de crèdits, s'exposarà detalladament la font de finançament, la qual indefugiblement farà referència a la documentació que com a justificant s'adjunte com annex a l'expedient.
  
Quan es tracte de minoració de despeses, es justificarà la seua disponibilitat per la inexistència de compromisos pendents i/o la no vinculació a finançament condicionat.
  
Quan es tracte de propostes de modificació, conseqüència del que disposa l'apartat 2 d'aquesta ordre, es justificarà la realització de les actuacions prèvies corresponents.
  
c) Informe preceptiu de la Intervenció Delegada en la conselleria respectiva.
  
L'existència d'observacions en l'informe esmentat, que afecten la viabilitat de la proposta de modificació donarà lloc, bé al replantejament de la proposta original, en aquest cas, se sol·licitarà un nou informe de la Intervenció Delegada, o bé, l'emissió d'un informe específic de la Secretaria General o Direcció General de Règim Econòmic, segons pertoque, amb les consideracions a què les observacions al·ludides donen lloc, tot això amb caràcter previ a la tramesa a la Direcció General de Pressupostos.
  
5.11 De la documentació i el contingut general en expedients de modificació de competència de les conselleries
  
5.11.1 Els expedients de modificació de crèdits resolts, sense perjudici d'aquella documentació complementària que es considere oportuna, contindran necessàriament la resolució, motivada com cal, del conseller corresponent autoritzant la modificació.
  
5.11.2 Amb caràcter previ a l'autorització de modificació del conseller corresponent que estableix el punt 5.11.1 anterior, la Intervenció Delegada emetrà informe sobre la procedència de l'expedient tramitat. En el cas que aquest informe resulte de discrepància, es trametrà aquesta, amb la documentació corresponent a la Direcció General de Pressupostos per a la tramitació.
  
5.12 De la codificació dels expedients
  
Tot expedient es numerarà en la mateixa conselleria que l'expedeix i s'haurà d'ajustar a la següent expressió numèrica: ?-.-/99/?-, de forma que els dos primers dígits expressaran la secció afectada, els tres dígits següents ordenaran el número d'expedients tramitats per aquesta secció (001, 002, 003, ...) de manera que la Conselleria d'Economia, Hisenda i Administració Pública els rebrà amb numeració correlativa; i els tres últims dígits els completarà la Direcció General de Pressupostos, que indicarà amb aquests el número que ocupa en el total d'expedients tramitats per a totes les seccions.
  
5.13 De la comunicació de l'execució de les modificacions
  
La Direcció General de Pressupostos trametrà pel sistema de telefax el document d'aprovació així com, si escau, la identificació comptable corresponent.
  
6. Disposició derogatòria
  
És derogada l'Ordre de 25 de febrer de 1998 d'aquesta Conselleria, per la qual es regula el procediment de gestió i modificacions del pressupost de despeses de la Generalitat Valenciana per a 1998, i totes aquelles disposicions de rang igual o inferior que s'oposen al que disposa aquesta ordre.
  
7. Del desplegament d'aquesta ordre
  
La Intervenció General i la Direcció General de Pressupostos són autoritzades per a dictar les instruccions que calguen per a l'aplicació del que disposa aquesta ordre. La Direcció General de Pressupostos és autoritzada per a actualitzar i desplegar, si escau, la tipologia de projectes d'inversió recollida en l'annex corresponent que figura en la Llei 11/1998.
  
València, 15 de febrer de 1999
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
Annex I
  
Del registre de nòmines
  
Camp Longitud Posició Relativa
  
DNI 0 0- 9 núm.
  
Subíndex 1 9- 9 núm.
  
Codi de lloc 6 10- 15 núm.
  
Grup 1 16- 16 núm.
  
Nivell 2 17- 18 núm.
  
Específic 4 19- 22 núm.
  
Nombre triennis grup A 2 23- 24 núm.
  
Nombre triennis grup B 2 25- 26 núm.
  
Nombre triennis grup C 2 27- 28 núm.
  
Nombre triennis grup D 2 29- 30 núm.
  
Nombre triennis grup E 2 31- 32 núm.
  
Grup de cotització 2 33- 34 núm.
  
Epígraf accidents 3 35- 37 núm.
  
En blanc 3 82-45 núm.
  
Classe personal (F/L/I) 9 83-57 núm.
  
Codi càrrec (A/B/blanc) 6 29-39 núm.
  
Classe contracte (1) 8 68-15 núm.
  
Data fi contracte 10 48- 57 núm.
  
Número Patronal 7 58- 64 núm.
  
Codi Mútua 3 65- 67 núm.
  
Cotitza- (0 ?Sí; 1-No) 1 68- 68 núm.
  
Secció 2 69- 70 núm.
  
Territori 2 70- 71 núm.
  
Aplicació Funcional 5 72- 76 núm.
  
Conveni paga extra (2) 6 90-82 núm.
  
(1) Classe de contracte
  
CF = Contracte fix
  
CI = Contracte interí
  
CT = Contracte temporal
  
SI = Substitució IT
  
SO = Acumulació tasques
  
SV = Substitució vacances
  
(2) Conveni paga extra
  
1 = Funcionari
  
2 = Laborals


Còpia Permalink ELI